ЩIэблэм я жыгейхэр
Комсомолыр къызэрыунэхурэ илъэс 95-рэ зэрырикъум и щIыхькIэ Налшык и ХьэтIохъущыкъуей хадэм жыгей щIэращIэ цIыкIухэр щыхасащ.
Абы зыкърагъэхьэлIащ илъэс зэхуэмыдэхэм ВЛКСМ-м хэтахэм. Лэскэн куейм къраша жыгейхэр щыхасэм дэIэпыкъуэгъу хъуащ студентхэр. Абыхэм къыхагъэщащ апхуэдэ Iуэхухэм ухэтыныр зэрынэгузыужьыр икIи зэрыщхьэпэр.
— Хабзэ тхуэхъуащ мы хадэм жыгыщIэхэр щыхэтсэныр. КъытщIэхъуэ щIэблэм я дежкIэ мыр мыхьэнэшхуэ зиIэ Iуэхущ. Зэман дэкIауэ хадэм къыщызыкIухьынухэм, зыщызыплъыхьынухэм мы жыгхэм зэгуэр ягу къагъэкIыжынщ комсомолым хэта щIалэгъуалэ жыджэр зэрыщыIар. Ар псори тхыдэм къыхэнэнущ, — жиIащ КъБР-м ЦIыхум и хуитыныгъэхэр хъумэнымкIэ и уполномоченнэ Зумакулов Борис.
Жыг хасагъащIэхэм къапэщытщ гъащIэ кIыхь — илъэс куэдым я Iуэхугъуэ, зэхъуэкIыныгъэ «я нэгу» щIэкIынущ. Жыгейхэм «къаIуэтэнур» зыхуэдэр елъытауэ щытынущ къэралыр зэрызэрахьэм.
Гугъуэт Заремэ.
